Lieta C‑301/10
Eiropas Komisija
pret
Lielbritānijas un Ziemeļīrijas Apvienoto Karalisti
Valsts pienākumu neizpilde – Piesārņojums un kaitīgas sekas – Komunālo notekūdeņu attīrīšana – Direktīva 91/271/EEK – 3., 4. un 10. pants – I pielikuma A un B daļa
Kopsavilkums – Tiesas (pirmā palāta) 2012. gada 18. oktobra spriedums
1.        Vide – Komunālo notekūdeņu attīrīšana – Direktīva 91/271 – Attīrīšanas iekārtu apmierinoša darbība – Jēdziens – Pienākums savākt un attīrīt visus komunālos notekūdeņus – Robežas – Nosacījumi
(Padomes Direktīvas 91/271 10. pants un I pielikuma 1. zemsvītras piezīme)
2.        Vide – Komunālo notekūdeņu attīrīšana – Direktīva 91/271 – Labākās pieejamās tehniskās zināšanas, kas nerada pārmērīgas izmaksas – Jēdziens – Kanalizācijas sistēmas un attīrīšanas iekārtas – Ietveršana
(Padomes Direktīvas 91/271 I pielikuma A daļa)
3.        Dalībvalstis – Pienākumi – Direktīvu ieviešana – Pienākumu neizpilde – Ar valsts tiesību sistēmu pamatots attaisnojums – Nepieļaujamība
(LESD 258. pants)
4.        Prasība sakarā ar valsts pienākumu neizpildi – Valsts pienākumu neizpildes pierādījums – Komisijas pienākums – Dalībvalstu uzdevums – Sadarbība izmeklēšanā sakarā ar valsts pienākumu neizpildi – Pārbaudes un informēšanas pienākums – Atspēkojums, kas jāveic attiecīgajai dalībvalstij
(LES 4. panta 3. punkts un LES 17. panta 1. punkts; LESD 258. pants)
5.        Prasība sakarā ar valsts pienākumu neizpildi – Pamatotības pārbaude Tiesā – Vērā ņemamais stāvoklis – Stāvoklis argumentētajā atzinumā noteiktā termiņa beigās
(LESD 258. pants; Padomes Direktīvas 91/271 3. panta 1. punkts)
6.        Vide – Komunālo notekūdeņu attīrīšana – Direktīva 91/271 – Dalībvalsts, kas nav ieviesusi atbilstošu sistēmu komunālo notekūdeņu no aglomerācijām ar vairāk nekā 15 000 cilvēka ekvivalentu savākšanai un attīrīšanai – Pienākumu neizpilde
(LESD 258. pants; Padomes Direktīvas 91/271 3. panta 1. un 2. punkts, 4. panta 1. un 3. punkts, 10. pants un I pielikuma A un B daļa)
1.        Lai nodrošinātu atbilstību Direktīvā 91/271 par komunālo notekūdeņu attīrīšanu izvirzītajam vides aizsardzības mērķim, šīs direktīvas 10. pantā paredzētais jēdziens attīrīšanas iekārtu “apmierinoša darbība”, kaut arī tas nav ticis izteikts skaitliskā izteiksmē, ir jāsaprot tādējādi, ka parastajos klimatiskajos apstākļos, un ņemot vērā sezonālās svārstības, visiem komunālajiem notekūdeņiem ir jābūt savāktiem un attīrītiem. Komunālo notekūdeņu neattīrīšana tādējādi ir pieļaujama tikai ārkārtas apstākļos, un regulāras neattīrītu komunālo notekūdeņu noplūdes ir pretrunā Direktīvai 91/271.
Ar minētās direktīvas I pielikumā ietverto 1. zemsvītras piezīmi Savienības likumdevējs ir atzinis, ka pastāv tādas situācijas, kurās var nebūt iespējams savākt vai attīrīt visus komunālos notekūdeņus. Izteiciens “neparasti spēcīgas lietusgāzes” šajā piezīmē ir minēts tikai piemēra veidā. Tomēr mērķis, kuru ir iecerēts sasniegt ar Direktīvu 91/271, neļauj uzskatīt, ka šie citi apstākļi varētu rasties parastā un ikdienišķā situācijā, vēl jo vairāk tādēļ, ka termins “neparasti” liecina par to, ka parastos apstākļos komunālo notekūdeņu nesavākšana vai neattīrīšana nav pieļaujama. Tas, ka novadīšana varētu būt pieļaujama situācijās, kas nav uzskatāmas par neparastām, tādējādi nav atbalstāms.
(sal. ar 53., 54. un 56.–59. punktu)
2.        Jēdziens “labāk[ās] pieejam[ās] tehnisk[ās] zināšan[as], kas nerada pārmērīgas izmaksas”, kaut arī tas Direktīvas 91/271 par komunālo notekūdeņu attīrīšanu I pielikuma A daļā ir paredzēts tikai attiecībā uz kanalizācijas sistēmām, tomēr ir visiem šis direktīvas noteikumiem raksturīgs jēdziens, kura nolūks ir nodrošināt tajā izvirzītā vides aizsardzības mērķa sasniegšanu, tajā pašā laikā izvairoties no pārlieku striktas paredzēto noteikumu piemērošanas. Tādējādi šis jēdziens ir attiecināms arī uz attīrīšanas iekārtām, ciktāl tas atsevišķos gadījumos pieļauj neattīrītu notekūdeņu novadīšanu, lai arī tie var radīt negatīvu ietekmi uz vidi. Šis jēdziens tādējādi ļauj nodrošināt šajā direktīvā paredzēto pienākumu izpildi, nenosakot dalībvalstīm neīstenojamus pienākumus, kurus tās nevarētu izpildīt vai varētu izpildīt tikai ar nesamērīgām izmaksām. Šis jēdziens ir izvērtējams, līdzsvarojot, pirmkārt, visattīstītākās tehnoloģijas, kā arī paredzamās izmaksas un, otrkārt, priekšrocības, ko var sniegt efektīvāka notekūdeņu savākšanas vai attīrīšanas sistēma. Šajā ziņā pastāvošās izmaksas nedrīkst būt nesamērīgas ar iegūtajām priekšrocībām.
(sal. ar 63., 64. un 67. punktu)
3.        Skat. nolēmuma tekstu.
(sal. ar 66., 91. un 92. punktu)
4.        Pienākumu neizpildes procedūras atbilstoši LESD 258. pantam ietvaros Komisijai ir jāpierāda, ka pastāv apgalvotā pienākumu neizpilde. Tādējādi tai ir jāiesniedz Tiesai nepieciešamie pierādījumi, lai tā pārbaudītu, vai pastāv šī pienākumu neizpilde, bez tiesībām pamatoties uz jebkādu prezumpciju.
Tomēr dalībvalstīm saskaņā ar LES 4. panta 3. punktu ir pienākums palīdzēt Komisijai īstenot tās uzdevumu, ko saskaņā ar LES 17. panta 1. punktu it īpaši veido LESD noteikumu, kā arī saskaņā ar Līgumu iestāžu izdoto noteikumu piemērošanas uzraudzība. It īpaši ir jāņem vērā fakts, ka, pārbaudot tādu valsts noteikumu pareizu piemērošanu, kuru mērķis ir efektīvi ieviest direktīvu, Komisija, kurai pašai nav pilnvaru veikt izmeklēšanu šajā jomā, lielā mērā ir atkarīga no informācijas, ko sniedz iespējamie sūdzību iesniedzēji, kā arī attiecīgā dalībvalsts. No tā izriet – ja Komisija iesniedz pietiekamus pierādījumus, kas liecina, ka atbildētāja dalībvalsts ir īstenojusi noteiktu praksi, šai dalībvalstij pēc būtības un detalizēti ir jāapstrīd iesniegtās ziņas un no tām izrietošās sekas.
(sal. ar 70.–72. punktu)
5.        Skat. nolēmuma tekstu.
(sal. ar 74. punktu)
6.        Dalībvalsts, kas nav nodrošinājusi komunālo notekūdeņu no aglomerācijām, kurās cilvēka ekvivalents ir 15 000 un vairāk, atbilstošu savākšanu un attīrīšanu saskaņā ar, pirmkārt, Direktīvas 91/271 par komunālo notekūdeņu attīrīšanu 3. panta 1. un 2. punktu, kā arī I pielikuma A daļu un, otrkārt, šīs direktīvas 4. panta 1. un 3. punktu, 10. pantu, kā arī I pielikuma B daļu, nav izpildījusi šajā direktīvā paredzētos pienākumus.
(sal. ar 95. punktu un rezolutīvo daļu)